नई दिल्ली. कांग्रेस ने नक्सल समस्या पर अपनी दोतरफा नीति को ही आगे बढ़ाने का फैसला किया है। कांग्रेस अध्यक्ष सोनिया गांधी ने सोमवार को सर्वदलीय बैठक में जो लाइन तय की थी उसके अनुरूप पार्टी व सरकार को आगे बढऩे को कहा गया है। कांग्रेस अध्यक्ष ने सोमवार को नक्सल ग्रस्त इलाकों में विकास की अनदेखी, गरीबी व पिछड़ेपन का मसला उठाया था। उन्होंने सामजिक हिस्सेदारी व आर्थिक सशक्तीकरण का सवाल भी उठाया था।
कांग्रेस ने इसी लाइन के अनुरूप मंगलवार को कहा है कि यह केवल कानून-व्यवस्था का मामला नहीं है। पार्टी प्रवक्ता राज बब्बर ने कहा कि इस समस्या का एक पहलू यह भी है कि वंचित लोगों को विकास में उनका हिस्सा, उनका हक नहीं मिला। इनके साथ केवल कानूनी तरीके से नहीं निपटा जा सकता। यह माहौल बनाने के पीछे वह अन्याय भी है जिसके चलते इस इलाके के लोग अपने हक से वंचित रहे। लेकिन इसका जवाब लोकतंत्र में प्रजातांत्रिक मूल्यों में है। पार्टी ने कहा कि जो लोग बंदूक के बल पर अपनी बात मनवाना चाहते हैं, उन्हें उसी अंदाज में जवाब दिया जाएगा। लेकिन ऐसे युवाओं को मुख्यधारा में लाने के लिए मदद की जाएगी जो हथियार छोड़कर लौटना चाहते हैं।
तैनात होगा मानवरहित विमान : शिंदे
केंद्र सरकार छत्तीसगढ़ में नक्सली गतिविधियों पर नजर रखने के लिए मानव रहित विमान तैनात करेगी। गृह मंत्री सुशील कुमार शिंदे ने कहा कि यह विमान छत्तीसगढ़ से लगे इलाके में सूचना जुटाएगा। शिंदे ने कहा कि 25 मई को कांग्रेस नेताओं के काफिले पर हमले ने साबित कर दिया कि नक्सलवाद भी आतंकवाद ही है। एक व्यक्ति ने (25 मई को हुए हमले में कांग्रेस नेता महेंद्र कर्मा के शरीर पर) 74 बार फायर किया। तेज धार वाले हथियार से 75 घाव किए गए। यह एक आतंकी कार्रवाई है। इसी वजह से राष्ट्रीय जांच एजेंसी को इसकी जांच सौंपी गई है।
आंतरिक सुरक्षा पर श्वेत पत्र की मांग खारिज
शिंदे ने आंतरिक सुरक्षा पर श्वेत पत्र जारी करने की गुजरात के मुख्यमंत्री नरेंद्र मोदी की मांग खारिज कर दी। उन्होंने कहा कि मोदी लंबे समय से मुख्यमंत्री हैं। वे आंतरिक सुरक्षा पर हुई बैठकों में भी भाग लेते रहे हैं। उन्हें नक्सल को गंभीरता समझनी चाहिए। मुझे नहीं लगता कि कोई भी श्वेतपत्र जारी करने की जरूरत है।
hin_Deva hin_Deva hin_Deva hin_Deva hin_Deva hin_Deva